कहा- मैं अभी भी BJP विधायक हूं; अमित शाह और नड्डा से मिलने की इच्छा जताई
Mamata banerjee TMC Party MP Mukul Roy Delhi Visit - तृणमूल कांग्रेस (TMC) के नेता मुकुल रॉय फिर से भाजपा में शामिल हो सकते हैं। वे मंगलवार को दिल्ली पहुंचे। एयरपोर्ट पर उन्होंने अमित शाह और जेपी नड्डा से मुलाकात की इच्छा जताई
तृणमूल कांग्रेस (TMC) के नेता मुकुल रॉय फिर से भाजपा में शामिल हो सकते हैं। वे मंगलवार को दिल्ली पहुंचे। एयरपोर्ट पर उन्होंने अमित शाह और जेपी नड्डा से मुलाकात की इच्छा जताई। वे शाह से क्यों मिलना चाहते हैं, इसका उन्होंने जवाब नहीं दिया। हालांकि, कयास लगाए जा रहे हैं कि वे दोबारा भाजपा जॉइन कर सकते हैं।
उन्होंने अपने बेटे के उस बयान को भी गलत बताया कि उनका पता नहीं चल रहा। रॉय ने कहा, 'मैं अपनी मर्जी से दिल्ली आया हूं। भाजपा ने यहां मेरे लिए सारी व्यवस्था की है। मैं अब भी भाजपा विधायक हूं और पार्टी के साथ ही रहना चाहता हूं।'
सोमवार को ही 69 साल के हुए मुकुल 
रॉय सोमवार को ही 69 साल के हुए हैं। वे भाजपा के टिकट पर कृष्णनगर नॉर्थ असेंबली से जीते थे। विधायक बनते ही उन्होंने दोबारा तृणमूल कांग्रेस जॉइन कर ली थी। भाजपा ने विधानसभा से उन्हें डिस्क्वालिफाई करने की अपील की थी। यह मामला फिलहाल असेंबली स्पीकर के पास पेंडिंग है।
शुभेंदु अधिकारी बोले- हमें ऐसे लोगों की आवश्यकता नहीं
मुकुल के भाजपा में शामिल होने की अटकलों के बारे में पूछे जाने पर पश्चिम बंगाल विधानसभा में नेता प्रतिपक्ष शुभेंदु अधिकारी ने कहा कि पार्टी को ऐसे लोगों की आवश्यकता नहीं है। उन्होंने कहा कि हमें ऐसे लोगों में कोई दिलचस्पी नहीं है। हम केवल 'मेरा बूथ सबसे मजबूत' के तहत अपने बूथों को मजबूत करने में रुचि रखते हैं।
उन्होंने कहा कि हमारे सांसद, विधायक और अन्य नेता गैर-भाजपा मतदाताओं को हमारी पार्टी के पक्ष में लाने के लिए काम कर रहे हैं। बंगाल भाजपा बहुत आत्मनिर्भर है और हमें किसी अन्य नेता की जरूरत नहीं है।
बेटे ने सोमवार को दर्ज कराई थी मिसिंग रिपोर्ट
मुकुल के बेटे शुभ्रांशु ने उनके लापता होने की दो FIR दर्ज कराई थीं। इनमें से एक कलकत्ता पुलिस स्टेशन और दूसरी बीजपुर पुलिस स्टेशन में फाइल की गई थी। उन्होंने दावा किया था उनके पिता की दिल्ली ट्रिप के बीच बहुत बड़ा षड्यंत्र है, जिसका मकसद सिर्फ बंगाल की मुख्यमंत्री ममता बनर्जी के भतीजे अभिषेक बनर्जी की छवि खराब करना है। अभिषेक फिलहाल तृणमूल कांग्रेस के राष्ट्रीय महासचिव हैं। मुकुल रॉय भी यह पद संभाल चुके हैं।
मंगलवार सुबह एक प्रेस कॉन्फ्रेंस में शुभ्रांशु ने बताया था कि उनके पिता को पार्किन्सन्स, डिमेंशिया और डायबिटीज जैसी कई बीमारियां हैं और हाल ही में उनकी रीढ़ की हड्‌डी और दिमाग की सर्जरी हुई है। उन्होंने कहा कि मेरे पिता 3 साल पहले वाली हालत में नहीं हैं। वे कह रहे हैं कि वे MLA और दिल्ली से MP हैं। सही दिमाग वाला इंसान ऐसी बात नहीं करेगा। अगर मेरे पिता भाजपा जॉइन करते हैं तो वह सही मानसिक स्थिति में उठाया गया कदम नहीं होगा।
बेटे का दावा- किसी ने उनके पिता को दिल्ली आने के लिए 50 हजार रुपए दिए
शुभ्रांशु ने कहा कि मेरे पिता की मासिक सैलरी 21 हजार रुपए है। उन्हें दिल्ली भेजने के लिए किसी ने सोमवार को उन्हें 50 हजार रुपए दिए थे। मेरा उनसे संपर्क नहीं हो पा रहा है और मैं नहीं जानता कि उन्होंने अपनी दवाइयां खाईं या नहीं और इंसुलिन लिया या नहीं। उन्हें एक दिन में 18 दवाइयां खानी होती हैं। हालांकि इन दावों को लेकर मुकुल ने कहा कि उन्हें दिल्ली आने के लिए किसी ने मजबूर नहीं किया है।